S-268/2007

Mál þetta, sem var dómtekið í dag, höfðaði sýslumaðurinn á Akureyri hér fyrir dómi þann 20. september 2007 með ákæru á hendur X, Z, Y, Þ, Æ, Akureyri, og Ö;

„fyrir eftirtalin hegningarlagabrot:

A.

Þjófnaður.

I. (024-2006-9206)

Gegn ákærða [X], fyrir að hafa sunnudaginn 3. desember 2006, stolið óskráðum vélsleða, af gerðinni Arctic Cat Wildcat 700 árg. 1991, frá athafnasvæði Arnarfells ehf., Sjafnarnesi 2 á Akureyri.

II. (024-2007-1095)

Gegn ákærðu [X], A og [Ö], fyrir að hafa í sameiningu sunnudaginn 28. janúar 2007, brotist inn í húsnæði Endurvinnslunnar ehf., Réttarhvammi 1, Akureyri, í þeim tilgangi að stela þaðan verðmætum, en horfið á brott er innbrotsviðvörunarkerfi fór í gang.

III. (024-2007-800)

Gegn ákærðu [Æ], [Ö], A, [Z] og [X], fyrir að hafa aðfaranótt sunnudagsins 4. febrúar 2007 brotist inn í kvikmyndafyrirtækið Arnaraugað, Óseyri 2, Akureyri, og stolið þaðan í þrem ferðum sælgæti og gosdrykkjum að verðmæti um 35.000 kr., 7 stk. Genelee hátölurum, 2 stk. Peavey hátölurum, 12 rása hljóðblandara af gerðinni Behringer, stafrænu ljósaborði af gerðinni Behringer, stafrænu Sony myndbandstæki, Demon magnara, Hitachi stafrænum surround „splitter“, SIM2 myndvarpa til kvikmyndasýninga, Onkyo ED301 hljóðbreyti, 3 stk. ljóskösturum, Behringer stafrænu ljósaborði, Denon PMA-730 hljóðmagnara og AudioSonic DVD 2004 DVD spilara með fjarstýringu.

IV. (024-2007-613)

Gegn ákærðu X, A og [Z], fyrir að hafa aðfaranótt laugardagsins 27. janúar 2007 brotist inn í verkstæðishús á Mýrarlóni á Akureyri og stolið þaðan Crescent topplyklasetti, gulri brettaskífu og ýmsum öðrum handverkfærum samtals að verðmæti um kr. 86.000,-.

V. (024-2007-1308)

Gegn ákærðu [X] og [Z], fyrir að hafa aðfaranótt miðvikudagsins 21. febrúar 2007 brotist inn í þjónustuhús tjaldstæðis við Hamra á Akureyri og stolið þaðan tveim Alan 441 handtalstöðvum, myndvarpa af gerðinni Dell 1100 MP 1400 lumens HX4LY51, tölvulyklaborði og tölvumús og gegn [Þ] og A fyrir hlutdeild í framangreindum þjófnuðum, með því að aðstoða þá við að komast á vettvang, aka þeim af vettvangi eftir innbrotið og við að fela þýfið.

VI. (024-2007-1301)

Gegn ákærðu [X] og [Z], fyrir að hafa aðfaranótt miðvikudagsins 21. febrúar 2007 brotist inn í bifreiðaverkstæðið Bílaréttingu Beyja, Frostagötu 6b, Akureyri, og stolið þaðan Dell 5100 tölvuturni, Medion V8 MED MT 222 tölvuturni, Saint 511 þjófavarnarkerfi fyrir bifreiðar ásamt tveim fjarstýringum, flötum 15 tomma Medion tölvuskjá, Sony stafrænni myndavél og auðkennislykli fyrir heimabanka.

VII. (024-2007-1347)

Gegn ákærðu [X], [Z] og [Y], fyrir að hafa aðfaranótt föstudagsins 23. febrúar 2007 brotist inn í aðstöðuskúr á lóð Hringrásar hf. við Krossanesbraut á Akureyri og stolið þaðan tveim Doro Wt86 handtalstöðvum, 20 pörum af vinnuvettlingum, loftskammbyssu, bílstýri og tveim heyrnarhlífum með innbyggðum útvarpsviðtækjum, en verðmæti talstöðvanna og heyrnarhlífanna var samtals um 20.000 krónur.

VIII. (025-2007-536)

Gegn ákærðu [X], [Y] og [Z] fyrir að hafa föstudaginn 23. febrúar 2007 brotist inn í veiði- og sumarhúsið [...] í Dalsmynni í Þingeyjarsveit, tæmt þar úr slökkvitækjum og stolið þaðan 10 lítra brúsa með bensíni og einum hamri.

IX. (024-1378)

Gegn ákærðu [X] og [Z] fyrir að hafa föstudaginn 23. febrúar 2007 brotist inn í verslunina Jónsabúð, Túngötu 10 á Grenivík, og stolið þaðan 65 pökkum af sígarettum.

X. (024-2007-1654)

Gegn ákærðu [X], [Z] og A, fyrir að hafa um miðjan febrúar 2007, stolið bifreiðinni OX-346, af gerðinni Lada Sport, árg. 1995, þar sem hún stóð í Helgamagrastræti á Akureyri og flutt hana að Hrafnagili og síðan Melgerðismelum í Eyjafjarðarsveit.

B.

Eignaspjöll

024-2007-1370.

Gegn ákærðu [X], [Z], [Y] og A, fyrir að hafa upp úr miðjum febrúar 2007 brotist inn í íbúðar- og útihús á bænum [...] í Eyjafjarðarsveit og valdið þar spjöllum á húsum, innréttingum og dráttarvélum í vélaskemmu.

Brot ákærðu samkvæmt liðum I, III-X, A kafla ákærunnar varða við 244. gr. almennra hegningarlaga nr. 19, 1940. Brot ákærðu samkvæmt II. lið A kafla ákærunnar varða við 244. gr., sbr. 20. gr. sömu laga. Brot ákærðu [Z] og A samkvæmt V. lið A kafla ákærunnar varða við 244. gr., sbr. 22. gr. sömu laga.

Brot ákærðu samkvæmt B kafla ákærunnar varða við 1. mgr. 257. gr. almennra hegningarlaga nr. 19, 1940.

Þess er krafist að ákærðu verði dæmdir til refsingar.

Í málinu gera eftirtaldir aðilar bótakröfu á hendur ákærðu:

A. [B], gerir bótakröfu á hendur ákærðu í III. lið A kafla ákærunnar, að fjárhæð kr. 1.587.800 með vöxtum samkv. 7. gr. vaxtalaga frá tjónsdegi, en síðan dráttarvöxtum samkvæmt III. kafla vaxtalaga til greiðsludags.

B. Stangveiðifélagið [...], gerir bótakröfu á hendur ákærðu í VIII. lið A kafla ákærunnar, að fjárhæð kr. 64.177.

C. [C], gerir bótakröfu á hendur ákærðu í B kafla ákærunnar, að fjárhæð kr. 445.000 ásamt dráttarvöxtum frá 2. mars 2007.“

Mál nr. S-256/2007 var sameinað þessu 23. október sl. Það höfðaði sami sýslumaður þann 7. september sl. gegn ákærða [Þ];

„fyrir umferðarlagabrot, með því að hafa aðfaranótt sunnudagsins 1. júlí 2007, ekið bifreiðinni VE-093, undir áhrifum áfengis (l,18‰) og sviptur ökurétti frá verslunarmiðstöðinni Kaupangi við Mýrarveg á Akureyri, uns hann stöðvaði bifreiðina við Akurgerði.

Telst þetta varða við 1. mgr. sbr. 3. mgr. 45. gr. og 1. mgr. 48. gr., sbr., 1. mgr. 100. gr. umferðarlaga nr. 50, 1987, sbr. lög nr. 48, 1997.

Þess er krafist að ákærði verði dæmdur til refsingar og til sviptingar ökuréttar samkvæmt 101. gr. og 102. gr. nefndra umferðarlaga, sbr. lög nr. 66, 2006.“

Við þingfestingu málsins var bótakrafa auðkennd B felld niður, með vísan til þess að ákærði Z hafi greitt bætur til tjónþola. Einnig féll ákæruvaldið frá sakargiftum á hendur ákærða Z í B kafla ákærunnar.

Ákærðu hafa allir, að frátöldum ákærða A, komið fyrir dóm og játað sök. Hefur þáttur A verið skilinn frá þessu máli og verður dæmdur sér í lagi í máli nr. S-360/2007.

Með játningum ákærðu, sem ekki er ástæða til að efa að séu sannleikanum samkvæmar, er nægilega sannað að þeir hafi framið þá háttsemi sem þeim er gefin að sök í ákærum, með framangreindri breytingu, og þar er rétt heimfærð til laga að öðru leyti en því að ölvunarakstursbrot ákærða Z varðar við 1. mgr., sbr. 2. mgr. 45. gr. umferðarlaga en ekki 1. mgr., sbr. 3. mgr. greinarinnar. Verður lagður dómur á málið án frekari sönnunarfærslu með heimild í 125. gr. laga nr. 19/1991.

Ákærði X er 17 ára gamall. Þann 15. júní 2006 var hann dæmdur fyrir þjófnaðarbrot og þjófnaðartilraun, en ákvörðun refsingar hans frestað skilorðsbundið í tvö ár. Þann 4. desember 2006 var hann á ný dæmdur fyrir þjófnað og einnig fyrir peningafals og sætti þá hegningarauka. Var ákvörðun refsingar frestað á ný skilorðsbundið í tvö ár. Ákærði er hér sakfelldur fyrir 11 tilvik, þar sem um er að ræða 9 þjófnaði, eina tilraun til þjófnaðar og eignaspjöll í einu tilviki. Í 9 tilvikum var um innbrot að ræða. Í öllum tilvikum nema einu framdi hann brotin í félagi við aðra. Í öllum þessum tilvikum rauf hann skilorð. Ber nú að ákveða honum refsingu í einu lagi fyrir þau brot sem hann var sakfelldur fyrir með framangreindum tveimur dómum og dæma honum refsingu í einu lagi fyrir þau ásamt þeim sem hann er nú sakfelldur fyrir, sbr. 60. gr. og 77. gr. almennra hegningarlaga. Þrátt fyrir æsku ákærða þykir eiga að fara að fyrirmælum 2. mgr. 244. gr. almennra hegningarlaga við ákvörðun refsingar hans og gera honum að sæta fangelsi í þrjá mánuði, sem ekki eru efni til að skilorðsbinda þegar litið er til skilorðsrofa hans.

Ákærði Z er 18 ára gamall. Hann hefur ekki sætt öðrum refsingum en sekt og sviptingu ökuréttar samkvæmt sátt þann 30. apríl sl. Ber að ákveða refsingu hans sem hegningarauka við þá sekt, sbr. 78. gr. almennra hegningarlaga. Ákærði er hér sakfelldur fyrir 8 þjófnaðarbrot, framin í félagi við aðra. Auk þess sem ákærði er ungur að árum, ber að líta til þess að hann hefur í einu tilviki greitt tjónþola skaðabætur og að því var lýst yfir af hans hálfu að hann hefði vilja til að greiða sanngjarnar bætur að öðru leyti. Þá var reifað af hans hálfu við fyrirtöku málsins að hann hafi bætt ráð sitt, hætt afbrotum, skipt um félagsskap og stundi nám með góðum árangri. Með þetta í huga þykir, sérstaklega með tilliti til ákvæða 4. og 5. tl. 1. mgr. 70. gr. og 2. og 8. tl. 1. mgr. 74. gr. almennra hegningarlaga, svo og þess að ákærði hefur ekki sætt refsingu fyrir brot gegn þeim lögum, mega ákveða að fresta ákvörðun refsingar hans skilorðsbundið í þrjú ár frá uppsögu þessa dóms að telja.

Ákærði Y er 17 ára gamall. Hann sætti þann 19. júlí sl. dómi fyrir þjófnað, en ákvörðun refsingar hans var frestað skilorðsbundið í tvö ár. Ber að dæma ákærða hegningarauka við þann dóm og dæma honum refsingu í einu lagi fyrir þau brot sem hann var þá sakfelldur fyrir og þau brot sem hann hefur nú gerst sekur um, sbr. 60. og 78. gr. almennra hegningarlaga. Ákærði er í þessu máli sakfelldur fyrir tvö þjófnaðarbrot, bæði framin í félagi við aðra og eignaspjöll, einnig framin í félagi við aðra. Verður refsing hans ákveðin fangelsi í einn mánuð, sem rétt er að skilorðsbinda eins og greinir í dómsorði.

Ákærði Þ er 18 ára gamall. Hann hefur tvívegis verið dæmdur til greiðslu sektar og sviptingar ökuréttar fyrir ölvunarakstur og í síðara skiptið, þann 3. október 2006, einnig fyrir að aka sviptur ökurétti. Með þeim dómi var hann sviptur ökurétti í þrjú ár frá 5. júní 2007 að telja. Ákærði er nú sakfelldur í þriðja sinn fyrir að aka ölvaður og hefur í annað sinn gerst sekur um að aka sviptur ökurétti. Vegna æsku hans verður ítrekunarákvæðum 101. gr. og 102. gr. umferðarlaga með síðari breytingum ekki beitt, sbr. lokamálslið 1. mgr. 71. gr. almennra hegningarlaga. Þá er ákærði sakfelldur fyrir að eiga í einu tilviki hlutdeild í þjófnaðarbroti. Refsing hans ákveðst eftir reglum 77. gr. almennra hegningarlaga sekt til ríkissjóðs að fjárhæð 200.000 krónur, sem ákærði skal greiða innan fjögurra vikna frá birtingu þessa dóms að telja, en sæta ella fangelsi í 14 daga. Þá verður ákærði sviptur ökurétti í 12 mánuði frá 5. júní 2010 að telja.

Ákærði Æ er 17 ára gamall. Þann 19. júlí sl. var hann dæmdur fyrir þjófnað, en ákvörðun refsingar hans frestað skilorðsbundið í tvö ár. Ber að taka upp þann dóm og dæma í einu lagi um þau brot sem ákærði var þá sakfelldur fyrir og það brot sem hann hefur nú gerst sekur um og ákveða refsingu ákærða sem hegningarauka, sbr. 60. gr. almennra hegningarlaga. Með tilliti til þess að um er að tefla eitt þjófnaðarbrot nú, sem ákærði hefur gerst sekur um til viðbótar þeim sem dæmt var um með fyrrnefndum dómi, og þess hve ungur hann er að árum þykir mega fresta því skilorðsbundið að ákveða refsingu hans eins og greinir nánar í dómsorði.

Ákærði Ö er 17 ára gamall. Þann 17. desember 2005 var því frestað skilorðsbundið í tvö ár að ákæra hann fyrir þjófnað. Ákærði hefur rofið það skilorð, en ekki er kunnugt um að hann hafi verið ákærður þrátt fyrir það. Þann 19. júlí sl. var hann dæmdur fyrir þjófnað, en því frestað skilorðsbundið í tvö ár að ákveða refsingu hans. Ber að taka upp þann dóm og dæma í einu lagi um þau brot sem ákærði var þá sakfelldur fyrir og þau brot sem hann hefur nú gerst sekur um og ákveða refsingu ákærða sem hegningarauka, sbr. 60. gr. almennra hegningarlaga. Ákærði er í þessu máli sakfelldur fyrir eitt þjófnaðarbrot og eina þjófnaðartilraun. Við þingfestingu málsins var reifað af hans hálfu að hann hafi bætt ráð sitt og stundi nú atvinnu. Með tilliti til þess og þess hve ungur hann er þykir mega fresta því á ný að ákveða refsingu hans, skilorðsbundið eins og greinir í dómsorði.

Í málinu krefst B 1.587.800 króna í skaðabætur með nánar greindum vöxtum. Krafist er 65.000 króna vegna skemmda á húseign og rafmagni [svo!], 25.000 króna fyrir sælgæti, 547.000 króna fyrir enduruppsetningu og skemmdir á hljóðkerfi, 200.000 króna fyrir skemmdir og afföll á öðrum tækjum og 750.000 króna í miskabætur.

Krafa um bætur fyrir skemmdir á húseign og „rafmagni“ og bætur fyrir sælgæti er að engu leyti rökstudd og engum gögnum studd. Verður að vísa þeim þætti bótakröfunnar frá dómi vegna vanreifunar.

Krafa um bætur fyrir hljóðkerfi og önnur tæki er þannig rökstudd að tækin hafi komið öll hnjöskuð og skemmd til baka, sérstaklega hljóðkerfið, sem hafi verið alveg nýtt. Hafi það bæði verið útlitsskemmt og bilað. Uppsetningarkostnaður hafi verið mikill og gríðarleg afföll á því eftir ástandsskoðun. Vísað er til tilboðs sem Nýherji hf. gerði tjónþola þann 6. mars sl. Tilboðið hljóðaði um tvo kosti, annars vegar að setja hljóðkerfið upp fyrir 273.320 krónur, en hins vegar að selja það fyrir tjónþola á 347.355 krónur, að virðisaukaskatti meðtöldum, en að sölulaunum frádregnum. Fram kemur í tilboðinu að nývirði kerfis sé 553.968 krónur án virðisaukaskatts. Í þeim þætti kröfunnar sem varðar hljóðkerfið er krafist 150.000 króna fyrir enduruppsetningu og 290.000 króna fyrir skemmdir samkvæmt mati, auk virðisaukaskatts á þessar fjárhæðir. Þessi þáttur kröfunnar er ekki í samræmi við þetta tilboð og engum öðrum gögnum studdur. Liggur ekkert fyrir um aldur tækjanna og ástand og að hve miklu leyti ætlað verði að ákærðu hafi valdið tjóni á ástandi þeirra til hins verra. Verður að vísa þessum þætti kröfunnar frá dómi sem vanreifuðum svo og kröfu um 200.000 krónur fyrir skemmdir og afföll af öðrum tækjum, sem engum gögnum er studd. Krafa um miskabætur á sér ekki stoð í lögum og verður henni vísað frá dómi. Er nefndri bótakröfu því vísað frá dómi í heild.

Í málinu gerir C bótakröfu, sem getið er í ákæru. Var kröfunni og skýringum með henni lýst fyrir lögreglu við rannsókn málsins. Segir í skýrslu lögreglu þar um að tjónþoli hafi lýst því að hún hafi kallað til smið, sem hafi áætlað að viðgerðir á hurðum, útiljósi og handlaug myndu kosta um 180.000 krónur. Þá var gerð krafa um bætur fyrir brotnar rúður í dráttarvélum sem með ísetningu myndu kosta um 265.000 krónur. Krafan er ekki studd öðrum gögnum en lista á eyðublaði frá Vélatorgi ehf. um verð á rúðum í „CS 17 hús“, samtals að fjárhæð 164.496 með virðisaukaskatti. Krafa um kostnað af viðgerðum á hurðum, útiljósi og handlaug þykir ekki nægilega reifuð og verður að vísa henni frá dómi. Krafa um bætur vegna brotinna rúðna í dráttarvélum er að vísu afar lítt reifuð, en þykir tæk til meðferðar hvað varðar aðra dráttarvélina, með tilliti til framangreinds lista yfir verð nýrra rúðna. Verða ákærðu X og Y dæmdir til að greiða í sameiningu þá fjárhæð, ásamt dráttarvöxtum frá þeim tíma er mánuður var liðinn frá því að bótakrafan var birt, eins og nánar greinir í dómsorði, en að öðru leyti verður að vísa henni frá dómi.

Ákærði Y verður dæmdur til að greiða sakarkostnað á rannsóknarstigi málsins, þ.e. þóknun verjanda, sem nemur 39.838 krónum.

Ákærði Þ verður dæmdur til að greiða sakarkostnað vegna töku blóðsýnis og rannsóknar á því, 28.287 krónur.

Ákærði Ö verður dæmdur til að greiða þóknun skipaðs verjanda síns, A-kk-ef S-kk-ef hdl., 50.000 krónur að virðisaukaskatti meðtöldum.

Skipaður verjandi ákærða Z krefst ekki ákvörðunar um þóknun sér til handa.

Dóm þennan kveður upp E-kk-nf S-kk-nf héraðsdómari.

D Ó M S O R Ð :

Ákærði X sæti fangelsi í þrjá mánuði.

Ákvörðun refsingar ákærða Z er frestað og skal hún falla niður að liðnum þremur árum frá uppsögu þessa dóms að telja, haldi hann hið almenna skilorð 57. gr. almennra hegningarlaga nr. 19/1940, sbr. 4. gr. laga nr. 22/1955, að gerast ekki sekur um nýtt brot á skilorðstímanum.

Ákærði Y sæti fangelsi í einn mánuð, en fresta skal fullnustu refsingar hans og hún falla niður að liðnum tveimur árum frá uppsögu þessa dóms að telja, haldi hann hið almenna skilorð 57. gr. almennra hegningarlaga nr. 19/1940, sbr. 4. gr. laga nr. 22/1955, að gerast ekki sekur um nýtt brot á skilorðstímanum.

Ákærði Þ greiði 200.000 krónur í sekt til ríkissjóðs innan fjögurra vikna frá birtingu þessa dóms að telja, en sæti ella fangelsi í 14 daga.

Ákvörðun refsingar ákærða Æ er frestað og skal hún falla niður að liðnum tveimur árum frá uppsögu þessa dóms að telja, haldi hann hið almenna skilorð 57. gr. almennra hegningarlaga nr. 19/1940, sbr. 4. gr. laga nr. 22/1955, að gerast ekki sekur um nýtt brot á skilorðstímanum.

Ákvörðun refsingar ákærða Ö er frestað og skal hún falla niður að liðnum tveimur árum frá uppsögu þessa dóms að telja, haldi hann hið almenna skilorð 57. gr. almennra hegningarlaga nr. 19/1940, sbr. 4. gr. laga nr. 22/1955, að gerast ekki sekur um nýtt brot á skilorðstímanum.

Ákærði Þ er sviptur ökurétti í 12 mánuði frá 5. júní 2010 að telja.

Bótakröfu B er vísað frá dómi.

Ákærðu X og Y greiði í sameiningu C 164.496 krónur ásamt dráttarvöxtum samkvæmt 1. mgr. 6. gr. laga nr. 38/2001 af þeirri fjárhæð frá 2. júní 2007 til greiðsludags.

Ákærði Y greiði 39.838 krónur í sakarkostnað.

Ákærði Þ greiði 28.287 krónur í sakarkostnað.

Ákærði Ö greiði þóknun skipaðs verjanda síns, A-kk-ef S-kk-ef hdl., 50.000 krónur.